**Jason Ulmer** (s. 27. huhtikuuta 1977 Wilcox, Saskatchewan, Kanada) on kanadalainen entinen jääkiekkoilija. Hän oli pelipaikaltaan keskushyökkääjä, mutta Ulmer osasi pelata myös laidassa. Hän aloitti ammattilaisuransa Pohjois-Amerikassa, jossa Ulmer pelasi neljä kautta. Suurimman osan urastaan hän loi kuitenkin Euroopassa, jossa Ulmer pelasi Suomessa, Saksassa ja Itävallassa. Ulmer on verrattain tunnettu mm. Saksan DEL-liigan Grizzlys Wolfsburgissa (ent. Grizzly Adams Wolfsburg), jonka paidassa hän voitti liigan pistepörssin kaudella 2008–2009. Ulmer sijoittuu joukkueen seurahistorian kaikkien aikojen runkosarjan pistepörssissä neljänneksi tehoilla 49+149=208. Nykyään hän toimii Pohjois-Dakotan yliopistojoukkueen joukkueenjohtajana ja opinto-ohjaajana.

Ura
---

### Seuraura

Ulmer pelasi kauden 1995–1996 SJHL-joukkue Notre Dame Houndsissa. Hänet palkittiin kauden päätteeksi SJHL:n parhaana tulokkaana. Ulmer kävi vuodet 1996–2000 Notre Damen yliopistoa. Hän voitti siellä sekä WCHA:n että koko NCAA:n mestaruuden vuosina 1997 ja 2000. Ulmer oli *Senior -vuotenaan* 1999–2000 myös joukkueensa kolmanneksi paras pistemies tehoilla 18+39=57, joilla hän sijoittui WCHA:n syöttöpörssissä neljänneksi ja pistepörssissä viidenneksi. Ulmer valittiin kauden päätteeksi sarjan kolmanteen tähdistökentälliseen.

Kauden 2000–2001 Ulmer pelasi pääosin UHL-joukkue Quad City Mallardsissa, jonka paras pistemies ja syöttäjä hän oli tehoilla 26+71=97. Ulmer sijoittui UHL:n syöttöpörssissä kolmanneksi ja pistepörssissä seitsemänneksi. Hän voitti myös liigan pudotuspelien pistepörssin tehoilla 8+13=21. Ulmer pelasi kauden aikana myös IHL-joukkue Milwaukee Admiralsissa sekä AHL:ää Hershey Bearsin ja Portland Piratesin joukkueissa. Hän vietti jälkimmäisessä joukkueessa seuraavan kauden 2001–2002, jolloin Ulmer pelasi myös kaksi UHL-ottelua Mallardsissa.

Kaudeksi 2002–2003 Ulmer siirtyi vuoden mittaisella sopimuksella Eurooppaan ja SM-liigajoukkue Rauman Lukkoon. Hän kärsi kauden aikana olkapäävammasta, mutta pelasi tästä huolimatta runkosarjan kaikki 56 ottelua. Ulmer muodosti Lukossa toimivan ketjun Robert Kronin ja Marián Cisárin kanssa. Ketju teki kuitenkin hieman odotuksia vähemmän maaleja ja myös Lukko jäi pudotuspelien ulkopuolelle. Ulmer oli joukkueen kolmanneksi paras pistemies tehoilla 12+17=29. Lukossa pelasi myös hänen nykyinen lankonsa Quinn Hancock. Kaudeksi 2003–2004 Ulmer palasi vuoden mittaisella sopimuksella Washington Capitalsin organisaatioon ja sen farmijoukkue Portland Piratesiin. Hän oli joukkueen toiseksi paras pistemies ja maalintekijä tehoilla 17+24=41. Myös kauden 2004–2005 Ulmer pelasi kokonaan Piratesissa, osaksi NHL:n työsulun takia.

Ulmer siirtyi kaudeksi 2005–2006 Saksan DEL-liigassa pelanneeseen Kassel Huskiesiin, jonka paras pistemies, maalintekijä ja syöttäjä hän oli tehoilla 19+33=52. Ulmer oli myös karsintasarjassa joukkueen paras maalintekijä neljällä osumallaan. Huskies putosi kauden päätteeksi 2. Bundesligaan, mutta Ulmer jatkoi kuitenkin DEL-uraansa Hannover Scorpionsissa kaudella 2006–2007. Neljä seuraavaa kautta hän pelasi samaa liigaa Grizzly Adams Wolfsburgin riveissä. Ulmer voitti kolmella ensimmäisellä kaudellaan joukkueen sisäisen syöttöpörssin. Kaudella 2008–2009 hän teki DEL:n yhden kauden piste-ennätyksensä tehoilla 17+47=64, joilla Ulmer jakoi koko liigan pistepörssin voiton Iserlohn Roostersin Robert Höckin kanssa. Hän vei kuitenkin itse varsinaisen pistepörssivoiton suuremman maalimääränsä turvin. Kausina 2007–2008 ja 2008–2009 Ulmer pelasi myös DEL:n tähdistöottelussa.

Kaudeksi 2011–2012 Ulmer siirtyi EHC Müncheniin. Hän oli tehoilla 15+21=36 joukkueen toiseksi paras pistemies Eric Schneiderin jälkeen. Kaudella 2012–2013 Ulmer oli tehoilla 4+27=31 Münchenin paras syöttäjä ja toiseksi paras pistemies Martin Buchwieserin jälkeen. Kaudeksi 2013–2014 hän siirtyi vuoden mittaisella sopimuksella Itävallan Erste Bank Eishockey Ligan EHC Linziin. Ulmer oli joukkueen paras pistemies ja syöttäjä tehoilla 16+41=57, joilla hän sijoittui koko EBEL:n pistepörssissä viidenneksi. Ulmer teki maaliskuussa 2014 kaksivuotisen jatkosopimuksen Linzin kanssa. Kaudella 2014–2015 hän oli joukkueen kolmanneksi paras maalintekijä ja neljänneksi paras pistemies tehoilla 19+28=47. Kaudella 2015–2016 Ulmer voitti Linzin sisäisen tehotilaston lukemalla +8.

Huhtikuussa 2016 Ulmer ilmoitti lopettaneensa pelaajauransa.

### Maajoukkueura

Ulmer edusti Kanadan A-maajoukkuetta Deutschland Cupissa vuonna 2010.

Muuta
-----

Ulmerin isä Dennis on Notre Damen yliopiston entinen opettaja ja rehtori. Jasonin isoveli Jeffrey on entinen ammattilaisjääkiekkoilija, joka pelasi omalla urallaan myös 21 NHL-ottelua New York Rangersissa kaudella 2000–2001. Heidän pikkusiskonsa Jennifer on naimisissa yli 300 SM-liigaottelua pelanneen Quinn Hancockin kanssa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1995–1996 | Notre Dame Hounds | SJHL | 64 | 33 | 47 | 80 | 51 | – | – | – | – | – |
| 1996–1997 | Univ. of North Dakota | WCHA | 32 | 3 | 5 | 8 | 12 | – | – | – | – | – |
| 1997–1998 | Univ. of North Dakota | WCHA | 33 | 6 | 10 | 16 | 12 | – | – | – | – | – |
| 1998–1999 | Univ. of North Dakota | WCHA | 37 | 6 | 15 | 21 | 43 | – | – | – | – | – |
| 1999–2000 | Univ. of North Dakota | WCHA | 44 | 18 | 39 | 57 | 33 | – | – | – | – | – |
| 2000–2001 | Quad City Mallards | UHL | 60 | 26 | 71 | 97 | 40 | 12 | 8 | 13 | 21 | 2 |
|  | Milwaukee Admirals | IHL | 6 | 1 | 0 | 1 | 4 | – | – | – | – | – |
|  | Hershey Bears | AHL | 3 | 0 | 0 | 0 | 2 | – | – | – | – | – |
|  | Portland Pirates | AHL | 5 | 1 | 2 | 3 | 0 | – | – | – | – | – |
| 2001–2002 | Quad City Mallards | UHL | 2 | 3 | 2 | 5 | 0 | – | – | – | – | – |
|  | Portland Pirates | AHL | 73 | 11 | 21 | 32 | 18 | – | – | – | – | – |
| 2002–2003 | Lukko | SM-liiga | 56 | 12 | 17 | 29 | 34 | – | – | – | – | – |
| 2003–2004 | Portland Pirates | AHL | 80 | 17 | 24 | 41 | 26 | 7 | 2 | 3 | 5 | 2 |
| 2004–2005 | Portland Pirates | AHL | 54 | 5 | 9 | 14 | 22 | – | – | – | – | – |
| 2005–2006 | Kassel Huskies | DEL | 52 | 19 | 33 | 52 | 42 | – | – | – | – | – |
| 2006–2007 | Hannover Scorpions | DEL | 52 | 11 | 20 | 31 | 52 | 6 | 0 | 0 | 0 | 2 |
| 2007–2008 | Grizzly Adams Wolfsburg | DEL | 50 | 15 | 31 | 46 | 68 | – | – | – | – | – |
| 2008–2009 | Grizzly Adams Wolfsburg | DEL | 52 | 17 | 47 | 64 | 54 | 10 | 1 | 6 | 7 | 6 |
| 2009–2010 | Grizzly Adams Wolfsburg | DEL | 55 | 10 | 38 | 48 | 50 | 7 | 1 | 6 | 7 | 4 |
| 2010–2011 | Grizzly Adams Wolfsburg | DEL | 50 | 7 | 33 | 40 | 22 | 9 | 0 | 9 | 9 | 6 |
| 2011–2012 | EHC München | DEL | 51 | 15 | 21 | 36 | 44 | – | – | – | – | – |
| 2012–2013 | EHC München | DEL | 42 | 4 | 27 | 31 | 26 | – | – | – | – | – |
| 2013–2014 | EHC Linz | EBEL | 54 | 16 | 41 | 57 | 24 | 8 | 3 | 6 | 9 | 8 |
| 2014–2015 | EHC Linz | EBEL | 54 | 19 | 28 | 47 | 30 | 12 | 7 | 5 | 12 | 4 |
| 2015–2016 | EHC Linz | EBEL | 37 | 10 | 19 | 29 | 14 | 12 | 3 | 3 | 6 | 8 |
| 8 kautta | yhteensä | DEL | 404 | 98 | 250 | 348 | 358 | 32 | 2 | 21 | 23 | 18 |
| 4 kautta | yhteensä | AHL | 215 | 34 | 56 | 90 | 68 | 7 | 2 | 3 | 5 | 2 |
| 3 kautta | yhteensä | EBEL | 145 | 45 | 88 | 133 | 68 | 32 | 13 | 14 | 27 | 20 |
| 1 kausi | yhteensä | SM-liiga | 56 | 12 | 17 | 29 | 34 | – | – | – | – | – |
| 1 kausi | yhteensä | IHL | 6 | 1 | 0 | 1 | 4 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Jason Ulmer**.
* Jason Ulmer The Internet Hockey Databasessa (englanniksi)
* Jason Ulmer Eurohockey-sivustolla (englanniksi)
* Jason Ulmer *Elite Prospects*. Everysport Media Group AB.  (englanniksi)

### Viitteet

1. ↑  Elite Prospects - Grizzlys Wolfsburg *eliteprospects.com*. Everysport Media Group AB. Viitattu 18.6.2018. (englanniksi)
2. 1 2 3 4 5 6 7 8 9  Jason Ulmer *Elite Prospects*. Everysport Media Group AB.  (englanniksi)
3. 1 2 3  Jason Ulmer The Internet Hockey Databasessa (englanniksi)
4. ↑  Kanadalainen Jason Ulmer Lukkoon *Jatkoaika.com*.  15.8.2002. Jatkoaika r.y. Viitattu 15.1.2013.
5. ↑  Mäkeläinen, Kimmo: Ketunpoikien kausi paketissa *Jatkoaika.com*.  9.3.2003. Jatkoaika r.y. Viitattu 15.1.2013.
6. ↑  Jason Ulmer palaa Portlandiin *Jatkoaika.com*.  1.8.2003. Jatkoaika r.y. Viitattu 15.1.2013.
7. ↑  Andrew Kozek ist kein Linzer mehr, Jason Ulmer beendet Karriere *eishockey-magazin.de*.  2.4.2016. Linz (AR):  Krähling Media / Eishockey-Magazin. Viitattu 18.6.2018. (saksaksi)
8. ↑  Räsänen, Mikko: Entinen Lukko-vahvistus lopettaa uransa? *radiocity.fi*.  26.3.2016. Bauer Media Oy. Viitattu 18.6.2018.
9. ↑  DEL Scoring Title Goes to Ulmer '95 Notre Dame College. Viitattu 13.7.2012. (englanniksi)[vanhentunut linkki]